Anke jekk hi temmen li l-aħjar għażla tkun li jintlaħaq qbil dwar il-ftehim biex ir-Renju Unit iħalli l-Unjoni Ewropea fid-29 ta' Marzu Il-Prim Ministru Ingliż Therese May wiegħdet lid-Deputati tal-Parlament Ingliż vot dwar jekk għandux ikun pospost il-ħruġ tar-Renju Unit mill-Unjoni Ewropea bil-għan r-Renju Unit ma jitlaqx mingħajr ftehim. May qalet dan fil-Parlament hekk kif ix-xahar id-dieħel mistennija tmur lura fil-Parlament bil-ftehim għall-Brexit, liema ftehim, ftit tal-ġimgħat ilu, ngħata l-ġenb b’vot qawwi tal-Parlament Ingliż. Hija qalet li sat-12 ta’ Marzu se jkun qed jittieħed il-vot dwar dan il-ftehim li jinkludi xi bidliet żgħar li ġew maqbula mal-Unjoni Ewropea. Jekk dan ma jgħaddix, May se tkun qed toffri żewġ voti. L-għada tal-vot dwar il-ftehim, id-Deputati se jingħataw iċ-ċans biex jivvutaw favur jew kontra Brexit bla ftehim. Jekk ikun hemm "kunsens qawwi" li r-Renju Unit għandu jitlaq mir-Renju Unit bla ftehim, allura d-data ta-ħruġ tibqa’ d-29 ta’ Marzu. Jekk il-Parlament Ingliż jivvota kontra Brexit bla ftehim, sal-14 ta’ Marzu se jkun qed jittieħed vot dwar jekk Brexit għandux ikun pospost b’xahrejn. Min-naħa tagħha May qalet li l-aħjar soluzzjoni tibqa’ li jintlaħaq ftehim dwar dak maqbul mal-Unjoni Ewropea biex fid-29 ta’ Marzu, ir-Renju Unit joħroġ mill-Unjoni Ewropea. Fakkret li jekk Brexit ikun pospost, ir-Renju Unit se jkun qed jieħu sehem fl-elezzjonijiet tal-Parlament Ewropew ta’ Mejju li ġej. Skont May, dan ma tantx jibgħat messaġġ tajjeb lill-aktar minn 17-il miljun persuna li vvutaw favur Brexit.